L-ewwel grupp ta’ immigranti għal din sena wasal Malta mad-dħul tar-Rebbiegħa. L-immigranti li żbarkaw tard l-Ħamis filgħaxija qed jgħidu li huma somali u l-maġġorranza tagħhom huma minorenni. Fl-aħħar jiem f’temp bnazzi u baħar kalm, aktar minn 3,000 immigrant ġew salvati mill-gwardja tal-kosta Taljana hekk kif reġa beda it-traffikar ta’ persuni mill-Afrika ta’ Fuq lejn l-Ewropa. L-immigranti li ddaħħlu Malta kienu kollha Somali: 22 raġel, ħames nisa u 64 żagħżugħ jew adoloxxent. Il-grupp jinkludi ħames koppji miżżewġa. Huma twasslu mill-patrol boat P61 fil-bażi marittima tal-Forzi Armati f’Xatt it-Tiben wara li ġew salvati mill-ekwipaġġ mal-15-il mil fil-punent ta’ Għawdex. Il-91 immigrant ingħataw f’idejn il-Pulizija mit-Taqsima tal-Immigrazzjoni. Huma kienu kollha fi stat tajjeb ta’ saħħa, b’wieħed minnhom ittieħed l-Isptar Mater Dei fejn qed jinżamm għall-osservazzjoni minħabba grieħi li aktarx ġarrab fil-Libja. L-immigranti rġiel ttieħdu fiċ-Ċentri ta’ Detenzjoni, f’Ħal Safi, u f’Lyster Barracks, f’Ħal Far. Il-wasla f’Malta tal-ewwel grupp ta’ immigranti għall-2014 kienet bħal farka ħdejn il-wasliet fl-Italja fejn fl-aħħar erbat’ijiem ġew salvati aktar minn 4,000 immigrant. L-aħħar gruppi ddaħħlu l-Ġimgħa filgħodu fil-port ta’ Augusta fi Sqallija – 1,500 immigrant abbord bastimenti tal-qawwiet navali Taljani. Il-bastiment San Giusto kellu abbord immigrant mejjet u tnejn f’qagħda kritika. Il-Kaptan tas-San Giusto, Mario Mattesi, stqarr li fl-aħħar jiem l-awtoritajiet Taljani saħħew l-operazzjoni Mare Nostrum, imnedija f’Ottubru li għadda biex tindirizza l-immigrazzjoni illegali fil-Mediterran wara traġedji li ħallew mal-560 persuna mill-Eritrea u s-Sirja mejta ‘il barra minn Lampedusa.